LV Eiropas Savienības Oficiālais Vēstnesis C 65/12

Piezīme — adresēta personām un organizācijām, kuras iekļautas sarakstos, kas paredzēti 7., 11. un 15. pantā Padomes Regulā (EK) Nr. 194/2008, ar ko atjauno un stiprina ierobežojošus pasākumus pret Birmu/Mjanmu un atceļ Regulu (EK) Nr. 817/2006

(2008/C 65/12)

Eiropas Savienības Padome ir noteikusi, ka:

1) Minētās regulas V pielikumā uzskaitītie uzņēmumi, juridiskas personas, organizācijas vai struktūras ir: a) uzņēmumi Birmā/Mjanmā, kas darbojas šādās rūpniecības nozarēs: — mežizstrāde un kokapstrāde; — akmeņogļu, zelta, sudraba, dzelzs, alvas, vara, volframa, svina, mangāna, niķeļa un cinka ieguves rūpniecība; — dārgakmeņu un pusdārgakmeņu, tostarp dimantu, rubīnu, safīru, nefrītu un smaragdu ieguves un apstrādes rūpniecība; vai b) juridiskas personas, organizācijas vai struktūras, kas ir tādu uzņēmumu īpašumā vai kontrolē vai kas darbojas tādu uzņēmumu labā vai uzdevumā, kuri savukārt ir iepriekš minēto uzņēmumu īpašumā vai kontrolē vai darbojas to labā vai uzdevumā.

2) Regulas VI pielikumā uzskaitītās personas un organizācijas ir: a) Birmas/Mjanmas valdības atsevišķi locekļi vai b) ar tiem saistītas fiziskas vai juridiskas personas, organizācijas vai struktūras.

3) Regulas VII pielikumā uzskaitītās personas un organizācijas ir: a) uzņēmumi, kas ir Birmas/Mjanmas valdības vai valsts iestāžu, sabiedrību, tostarp uzņēmumu, kas dibināti saskaņā ar privāttiesībām un kuros valsts iestādēm pieder akciju kontrolpakete, un minētās valsts aģentūru īpašumā vai kontrolē; b) uzņēmumi, kas ir Birmas/Mjanmas valdības atsevišķu locekļu vai ar viņiem saistītu fizisku vai juridisku personu, organizāciju vai struktūru īpašumā vai kontrolē; vai c) juridiskas personas, organizācijas vai struktūras, kuras ir a) un b) apakšpunktā minēto uzņēmumu īpašumā vai kontrolē, vai kuras darbojas tādu uzņēmumu labā vai uzdevumā.

Tādēļ Padome ir pieņēmusi lēmumu pievienot minētās personas vai organizācijas trīs sarakstiem vai saglabāt tās iekļautas sarakstos.

Regulā (EK) Nr. 194/2008 (1) paredzēts:

1) aizliegums veikt jaunus ieguldījumus regulas V pielikumā minētajos uzņēmumos, juridiskās personās, organizācijās vai struktūrās un aizliegums tiem sniegt finansējumu vai finansiālu palīdzību saistībā ar III pielikumā minēto preču un tehnoloģiju pārdošanu, piegādi, nodošanu vai eksportu, vai nodrošināt ar tām saistītu tehnisku palīdzību vai apmācību;

2) iesaldēt visus līdzekļus, citus finanšu aktīvus un saimnieciskus resursus, kas pieder regulas VI pielikumā uzskaitītajām personām, grupām vai organizācijām, un paredzēts, ka nekādus līdzekļus, citus finanšu aktīvus un saimnieciskus resursus nedrīkst darīt tieši vai netieši pieejamus tādām personām, grupām vai organizācijām; un

3) aizliegums veikt jaunus ieguldījumus uzņēmumos, juridiskās personās, organizācijās vai struktūrās, kas uzskaitītas regulas VII pielikumā.

VI pielikumā minēto personu un organizāciju uzmanību vērš uz to, ka pastāv iespēja iesniegt pieteikumu attiecīgās(-o) valsts(-u) kompetentajām iestādēm, kas minētas regulas IV pielikumā norādītajās interneta vietnēs, lai iegūtu atļauju izmantot iesaldētos līdzekļus būtisku vajadzību nodrošināšanai vai konkrētiem maksājumiem saskaņā minētās regulas 13. pantu.

Attiecīgās personas un organizācijas jebkurā laikā var iesniegt Padomei lūgumu pārskatīt lēmumu par to iekļaušanu un saglabāšanu minētajos sarakstos; lūgumam pievieno attiecīgus apliecinošus dokumentus un nosūta to uz šādu adresi: Council of the European Union (Eiropas Savienības Padome), rue de la Loi 175 B-1048 Brussels.

Pēc saņemšanas tādus lūgumus izskatīs. Šajā sakarā attiecīgo personu un organizāciju uzmanību vērš uz to, ka saskaņā ar Kopējās nostājas 2006/318/KĀDP 9. pantu Padome regulāri pārskata minētos sarakstus.

Attiecīgo personu un organizāciju uzmanību vērš arī uz iespēju apstrīdēt Padomes Lēmumu Eiropas Kopienas Pirmās instances tiesā, saskaņā ar nosacījumiem, kas paredzēti Eiropas Kopienas dibināšanas līguma 230. panta 4. un 5. punktā.

(1) OV L 66, 10.3.2008., 1. lpp.